Celebration
Store norske leksikon,Geografi,Verdens geografi,Nord- og Mellom-Amerika,USAs geografi,Byer i USA
Celebration er en by i Florida i USA, som ble anlagt på et cirka 4000 hektar stort område utenfor Orlando i 1996, nær Walt Disney World. Byen har rundt 10 000 innbyggere (2021).
Celebration er totalplanlagt og utbygd i en idylliserende stil av Walt Disney Company og datterselskapet Celebration Company i Osceola. Byplanen og utformingen av enkeltbygningene er i stor grad utført av kjente arkitekter, som Michael Graves, Philip Johnson og Robert Venturi. Hovedsiktemålet ved utformingen har vært å gjenskape en sørøstlig amerikansk småby, slik en by av denne typen var før 1940. Resultatet omtales ofte som en virkelighetens «Andeby».Byen hadde til å begynne med cirka 350 hus, alle utformet i klassisk amerikansk/europeisk byggestil. Fargene er tilpasset hverandre, og det er strenge regler for endringer og tilføyelser, også når det gjelder hager, garasjer og lignende. På tross av sin kunstige tilblivelse er byen blitt et attraktivt bosted for velstående middelklassefamilier. Les mer i Store norske leksikon USAs geografi arkitektur i USA Walt Disney Company Disney World